Vra jouself | Lééf met hart & siel
Vra jouself	Admin	2019-10-31T19:08:09+00:00
Deur Amanda de Lange | Foto Pexels
Die lewe is vol teleurstellings, ons almal weet dit. Ons almal het dit al ervaar. Nie een kom skotvry daarvan af nie. Maar as ons nie weet hoe om dit te hanteer nie, kan dit op baie negatiewe maniere in ons lewe uitkring, skryf Amanda de Lange.
Ek het deur 'n tydperk in my lewe gegaan waar ek een teleurstelling op die ander beleef het. Sonder dat ek dit besef het, het my reaksies hierop ander aspekte van my lewe begin besmet. Ek wou nie meer kanse waag nie, want ek het nie kans gesien vir die teleurstelling wat sou volg as dit noodwendig misluk nie (en ek het begin glo dis 'n uitgemaakte saak dat mislukking sou volg!). My geloof het begin wankel, want mislukking sou tot teleurstelling lei en waar was die Here dan te midde daarvan? Ek het myself nie meer toegelaat om oor enigiets opgewonde te raak nie, want ek wou nie teleurgestel word nie.
So kan ek aangaan. Ek is seker ek is nie die enigste mens wat so met een spaan my bootjie al in die rondte laat vaar het op hierdie spesifieke dammetjie nie.
Hoe gemaak wanneer teleurstellings in jou lewe ophoop en jy daardeur oorweldig word?
Amanda Cook sing in die liedjie "Heroes" só daaroor:
"I will trust here in the mystery
With your breath in me I will worship
You taught my feet to dance upon disappointment
And I, I will worship you."
Vra Jouself: Hoe kan ek op my teleurstellings "dans"? In my geval het ek dit letterlik gedoen. Ek het elkeen waaraan ek kon dink op 'n stuk papier neergeskryf, dit op die vloer neergesit, "Heroes" kliphard oor my skootrekenaar se luidsprekers laat blaas en daarop gedans.
Ons is elkeen uniek aanmekaar gesit. Wat vir een werk, werk nie noodwendig vir 'n ander nie. Vind vir jou 'n manier om op jou teleurstellings "te dans". Begin deur 'n lys van die grootste en seerste teleurstellings te maak. Probeer om so deeglik moontlik te wees daarmee. Bring dit na die Here toe. Bely jou reaksies daarop teenoor Hom en vra dat Hy jou hart genees van die oormaat teleurstelling. Vra Hom om jou te help om die juk van teleurstelling van jou af te breek sodat jy daarvan vrygemaak kan word. Doen watter profetiese aksie ook al nodig is of wat die Heilige Gees vir jou wys om te doen.
Vra Jouself: In watter mate het my reaksies op die teleurstellings in my lewe my moed en durf beïnvloed? Hoe het dit my verhoudings beïnvloed? My optrede teenoor ander? My gesindheid teenoor my werk, kerk, vriende, familie, wat ook al anders? Het ek opgehou waag? Ophou probeer? Ophou uitreik na ander omdat ek bang is vir dieselfde teleurstellings oor en oor?
Maak 'n lysie van elke ding wat jy begin doen het om teleurstellings te vermy. Bely elkeen daarvan teenoor die Here en vra Hom hoe jy anders kan begin optree. Maak 'n lys hiervan en begin dit beoefen en uitleef.
Vra Jouself: In watter mate het my reaksie op teleurstellings my geloof negatief beïnvloed? In watter aspekte van my verhouding met die Here is dit sigbaar? Het dit my gebedslewe geraak? My stiltetye? My Bybellees? My kerkbywoning? Het ek opgehou om die Here vir dinge te vra omdat ek glo Hy sal in elk geval nie antwoord nie en dit sal onafwendbaar tot nóg teleurstellings lei?
Maak 'n lysie van al hierdie dinge en neem dit na die Here toe. Werk een vir een daardeur saam met Hom. Vra Hom om vergifnis waar nodig. Ontváng sy vergifnis. Maak 'n lysie van dinge wat jy anders kan begin doen: Hoe kan jy begin om die skade te herstel wat aan jou geestelike lewe en jou verhouding met Hom aangerig is? Het jy hulp nodig daarmee? Wie kan jou help?
Amanda de Lange is 'n veranderingstrateeg, spesialis-lewensafrigter en spreker. Haar boek, Suurlemoenseisoen: Herbou jou lewe in 52 weke, het onlangs by Lux Verbi verskyn. Kontak haar by 0846090344 of stuur 'n e-pos na amanda.dlange@gmail.com.